Γνωμοδότηση της Επιτροπής των Περιφερειών σχετικά με την "Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο σχετικά με την υποβολή πρότασης οδηγίας και δύο προτάσεων σύστασης προκειμένου να διευκολυνθεί η εισδοχή υπηκόων τρίτων χωρών για σκοπούς επιστημονικής έρευνας στην Ευρωπαϊκή Κοινότητα"

(2005/C 71/02)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

ΕΧΟΝΤΑΣ ΥΠΟΨΗ την ανακοίνωση της Επιτροπής στο Συμβούλιο και το Ευρωπαϊκό Κοινοβούλιο σχετικά με την υποβολή πρότασης οδηγίας και δύο προτάσεων σύστασης προκειμένου να διευκολυνθεί η εισδοχή υπηκόων τρίτων χωρών για σκοπούς επιστημονικής έρευνας στην Ευρωπαϊκή Κοινότητα (COM(2004) 178 τελικό - 2004/0061 (CNS) - 2004/0062 (CNS) -2004/0063 (CNS))·

ΕΧΟΝΤΑΣ ΥΠΟΨΗ την απόφαση της Ευρωπαϊκής Επιτροπής της 29ης Ιουνίου 2004 να ζητήσει τη γνωμοδότηση της Επιτροπής των Περιφερειών σχετικά με το θέμα αυτό, σύμφωνα με το άρθρο 265, παράγραφος 1, της Συνθήκης περί ιδρύσεως της Ευρωπαϊκής Κοινότητας·

ΕΧΟΝΤΑΣ ΥΠΟΨΗ την απόφαση του Προεδρείου της, της 15ης Ιουνίου 2004, να αναθέσει στην επιτροπή "Εξωτερικές σχέσεις" την κατάρτιση σχετικής γνωμοδότησης·

ΕΧΟΝΤΑΣ ΥΠΟΨΗ τη γνωμοδότησή της για την πολιτική για τη μετανάστευση (ανακοίνωση της Επιτροπής για μία κοινή πολιτική κατά της παράνομης μετανάστευσης (COM(2001) 672 τελικό)) και για την πολιτική ασύλου (πρόταση οδηγίας του Συμβουλίου για τη θέσπιση ελάχιστων απαιτήσεων για την αναγνώριση και το καθεστώς των υπηκόων τρίτων χωρών και των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους (COM(2001) 510 τελικό - 2001/0207 (CNS)) που υιοθετήθηκε στις 16 Μαΐου 2002 (CdR 93/2002 fin) [1]·

ΕΧΟΝΤΑΣ ΥΠΟΨΗ τη γνωμοδότησή της με θέμα "Πράσινη Βίβλος σχετικά με την κοινοτική πολιτική επιστροφής των παρανόμως διαμενόντων" (COM(2002) 175 τελικό) που υιοθετήθηκε στις 20 Νοεμβρίου 2002 (CdR 242/2002 fin) [2]·

ΕΧΟΝΤΑΣ ΥΠΟΨΗ τη γνωμοδότησή της για την τροποποιημένη πρόταση οδηγίας του Συμβουλίου σχετικά με το δικαίωμα οικογενειακής επανένωσης (COM(2002) 225 τελικό – 1999/0258 CNS) που υιοθετήθηκε στις 20 Νοεμβρίου 2002 (CdR 243/2002 fin) [3]·

ΕΧΟΝΤΑΣ ΥΠΟΨΗ τη γνωμοδότησή της σχετικά με την πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό (COM(2002) 548 τελικό – 2002/0242 CNS) που υιοθετήθηκε στις 9 Απριλίου 2003 (CDR 2/2003 fin) [4]·

ΕΧΟΝΤΑΣ ΥΠΟΨΗ τη γνωμοδότηση με θέμα "Πρόταση απόφασης του Συμβουλίου για τη σύσταση του Ευρωπαϊκού Ταμείου για τους Πρόσφυγες για την περίοδο 2005-2010" (COM(2004) 102 τελικό – 2004/0032 (CNS) (CdR 80/2004 fin) που υιοθετήθηκε στις 17 Ιουνίου 2004·

ΕΧΟΝΤΑΣ ΥΠΟΨΗ το σχέδιο γνωμοδότησης (CdR 168/2004 rev1) που υιοθετήθηκε στις 17 Σεπτεμβρίου 2004 από την επιτροπή "Εξωτερικές σχέσεις" (εισηγητής: ο κ. Gustav Skuthälla, Δήμαρχος του Närpes (FIN, ELDR))·

υιοθέτησε ομόφωνα κατά τη διάρκεια της 57ης συνόδου ολομέλειας στις 17 και 18 Νοεμβρίου 2004 (συνεδρίασης της 17ης Νοεμβρίου) την παρούσα γνωμοδότηση.

ΠΡΟΤΑΣΗ ΟΔΗΓΙΑΣ ΤΟΥ ΣΥΜΒΟΥΛΙΟΥ ΣΧΕΤΙΚΑ ΜΕ ΕΙΔΙΚΗ ΔΙΑΔΙΚΑΣΙΑ ΕΙΣΔΟΧΗΣ ΥΠΗΚΟΩΝ ΤΡΙΤΩΝ ΧΩΡΩΝ ΓΙΑ ΣΚΟΠΟΥΣ ΕΠΙΣΤΗΜΟΝΙΚΗΣ ΕΡΕΥΝΑΣ

1 Οι θέσεις της Επιτροπής των Περιφερειών

Η Επιτροπή των Περιφερειών

Πρόταση οδηγίας

1.1 επιδοκιμάζει την πρόταση οδηγίας της Επιτροπής με τις τροπολογίες που προτείνονται κατωτέρω.

1.2 τονίζει τη σημασία της έγκρισης, πέρα από τις διατάξεις για την είσοδο και τη διαμονή υπηκόων τρίτων χωρών για σκοπούς επιστημονικής έρευνας, συνοδευτικών μέτρων για την επίτευξη του στόχου της επένδυσης του 3 % του ΑΕγχΠ των κρατών μελών στην έρευνα πριν από το τέλος της δεκαετίας. Τέτοια μέτρα θα μπορούσαν λ.χ. να είναι η ενίσχυση της προσέλκυσης των νέων σε επιστημονικές σταδιοδρομίες, η αύξηση των δυνατοτήτων συνεχούς κατάρτισης και κινητικότητας στον τομέα της έρευνας, καθώς και η βελτίωση των προοπτικών σταδιοδρομίας των ερευνητών στο εσωτερικό της Κοινότητας (αιτιολογική σκέψη 4).

1.3 τονίζει ότι η εφαρμογή της οδηγίας δεν πρέπει να οδηγήσει στη διαρροή επιστημονικού δυναμικού από αναδυόμενες ή αναπτυσσόμενες χώρες. Πρέπει να ληφθούν, στο πλαίσιο της εταιρικής σχέσης με τις χώρες καταγωγής, συνοδευτικά μέτρα με σκοπό να προωθηθεί η επιστροφή των ερευνητών στη χώρα καταγωγής τους και να ενθαρρυνθεί η κινητικότητά τους, με σκοπό τη χάραξη σφαιρικής πολιτικής μετανάστευσης· τονίζει τη σημασία της υποβολής συγκεκριμένων προτάσεων κατά το 2004 σύμφωνα με το αίτημα του Συμβουλίου της 19ης Μαΐου 2003 (αιτιολογική σκέψη 6).

1.4 εκτιμά ότι δεν θα ήταν πρόσφορο να απαιτηθεί για την εισδοχή των ερευνητών άδεια εργασίας πέραν του τίτλου διαμονής. Οι παραδοσιακές οδοί εισδοχής και διαμονής, πέρα από τις διαδικασίες που ορίζει η οδηγία, είναι ωστόσο σημαντικές για τους σπουδαστές διδακτορικού, μεταξύ άλλων, οι οποίοι πραγματοποιούν έρευνες με την ιδιότητα του φοιτητή δεδομένου ότι το πεδίο εφαρμογής της οδηγίας δεν τους καλύπτει (αιτιολογική σκέψη 7).

1.5 επιδοκιμάζει την πρόταση με στόχο να δοθεί στους ερευνητικούς οργανισμούς κεντρικός ρόλος στη διαδικασία εισδοχής των ερευνητών. Στο πλαίσιο αυτό, είναι ωστόσο εξαιρετικά σημαντικό να προβλεφθεί σαφής καταμερισμός των αρμοδιοτήτων και των καθηκόντων μεταξύ των ερευνητικών οργανισμών και των αρχών προκειμένου να αποφευχθούν οι άσκοπες αλληλεπικαλύψεις και οι αναποτελεσματικές γραφειοκρατικές λύσεις· υπογραμμίζει ότι, για λόγους ασφάλειας του δικαίου, είναι σημαντικό να θεσπιστούν σαφείς διατάξεις όσον αφορά τα καθήκοντα των αντίστοιχων μερών. Η συνεργασία μεταξύ ερευνητικών οργανισμών και αρχών δεν πρέπει να θίγει το νόμιμο δικαίωμα των αρχών να ασκούν καθήκοντα εποπτείας και ελέγχου (αιτιολογική σκέψη 8).

1.6 εφιστά την προσοχή στην αποφασιστική σημασία που προσλαμβάνει η σύμβαση υποδοχής στη διαδικασία εισδοχής και διαμονής. Με τη σύμβαση υποδοχής, ο ερευνητής δεσμεύεται να εκτελέσει το συγκεκριμένο ερευνητικό σχέδιο και ο ερευνητικός οργανισμός αναλαμβάνει να υποδεχτεί τον ερευνητή εφόσον αυτός είναι κάτοχος τίτλου διαμονής. Δεδομένου ότι η σύμβαση υποδοχής αποτελεί προϋπόθεση για την εισδοχή και τη διαμονή του ερευνητή, η εν λόγω σύμβαση πρέπει να περιλαμβάνει όλες τις συναφείς πληροφορίες για την αξιολόγηση κάθε περίπτωσης. Οι πληροφορίες σχετικά με το ερευνητικό σχέδιο πρέπει να είναι λεπτομερείς ούτως ώστε ο ερευνητικός οργανισμός και, σε εξαιρετικές περιπτώσεις, η αρμόδια αρχή να μπορεί να προβεί σε αξιολόγηση· εκτιμά ότι οι πτυχές αυτές έχουν ληφθεί δεόντως υπόψη στην οδηγία (αιτιολογική σκέψη 9).

1.7 επισημαίνει ότι η συνολική οικονομική ευθύνη που βαρύνει τον ερευνητικό οργανισμό όσον αφορά τα ενδεχόμενα έξοδα του ερευνητή κατά τη διαμονή του σε κράτος μέλος θα μπορούσε να μεταβάλει την πρακτική εισδοχής και διαμονής· τονίζει τη σημασία του καθορισμού με επαρκή ακρίβεια των θέσεων του προϋπολογισμού που προορίζονται να καλύψουν τα έξοδα του ερευνητή σε επίπεδο διαμονής, περίθαλψης και επιστροφής, αφενός, και της χρονικής στιγμής της οικονομικής ευθύνης, αφετέρου (αιτιολογική σκέψη 10).

1.8 εκτιμά ότι ο ορισμός του ερευνητή είναι ο ενδεικνυόμενος και ότι, όσον αφορά την ερμηνεία της έννοιας, ο ορισμός αυτός καθιστά δυνατή τη μη περιοριστική εφαρμογή της οδηγίας. Για παράδειγμα, δεν τίθεται ως προϋπόθεση να έχει ρητώς πραγματοποιήσει ο ενδιαφερόμενος ερευνητική δραστηριότητα στη χώρα καταγωγής του. Στόχος της εισδοχής και της διαμονής πρέπει ωστόσο να είναι η υλοποίηση ερευνητικού σχεδίου, αλλά στο πλαίσιο αυτό είναι επίσης δυνατή η διδασκαλία σε ανώτατο εκπαιδευτικό ίδρυμα (αιτιολογική σκέψη 11).

1.9 επισημαίνει ότι η έννοια του ερευνητικού οργανισμού έχει οριστεί επαρκώς. Προκειμένου να καταστεί δυνατή η επίτευξη του στόχου της επένδυσης του 3 % του ΑΕγχΠ στην έρευνα, πρέπει επίσης να περιληφθούν στον ορισμό τα ιδρύματα και οι επιχειρήσεις του ιδιωτικού τομέα. Είναι εξαιρετικά σημαντικό να μπορεί να θεωρηθεί ότι ο οργανισμός πραγματοποιεί ερευνητικές δραστηριότητες και ότι έχει εγκριθεί από το κράτος μέλος στην επικράτεια του οποίου είναι εγκατεστημένος (άρθρο 2).

1. 10 τονίζει ότι είναι σημαντικό να λαμβάνονται υπόψη οι απόψεις των περιφερειακών και τοπικών αρχών κατά την προηγούμενη έγκριση ερευνητικού οργανισμού που επιθυμεί να υποδεχθεί ερευνητές τρίτων χωρών (άρθρο 4).

1.11 επιδοκιμάζει τη δυνατότητα που δίνεται στα κράτη μέλη να ανακαλούν την έγκριση ερευνητικού οργανισμού ή να απορρίπτουν την ανανέωσή του. Αυτή η δυνατότητα μπορεί να χρησιμοποιηθεί όταν ο ερευνητικός οργανισμός δεν πληροί πλέον τις προϋποθέσεις που προβλέπονται στο άρθρο 4, παράγραφοι 2 έως 4 και 7, και όταν ο ερευνητής δεν πληροί πλέον τις προϋποθέσεις των άρθρων 5 και 6, καθώς και όταν ο ερευνητικός οργανισμός σύναψε σύμβαση υποδοχής με υπήκοο τρίτης χώρας στον οποίο το κράτος μέλος εφήρμοσε τις διατάξεις του άρθρου 8, παράγραφος 1· εκτιμά ότι η δυνατότητα ανάληψης των χρηματοοικονομικών συνεπειών ενισχύει την τάση αυστηρής τήρησης των διατάξεων της οδηγίας, το οποίο σημαίνει ότι αυτή η δυνατότητα έχει επίσης προληπτικό ρόλο (άρθρο 4).

1.12 τονίζει τη σημασία που έχει η δυνατότητα των ερευνητών να πραγματοποιούν, εφόσον είναι κάτοχοι τίτλου διαμονής ή έγκυρου ταξιδιωτικού εγγράφου, μέρος του ερευνητικού σχεδίου στην επικράτεια άλλου κράτους μέλους, υπό τον όρο ότι η διαδικασία δεν αποτελεί απειλή για τη δημόσια τάξη και ασφάλεια ούτε για τη δημόσια υγεία. Λαμβανομένης υπόψη της περιόδου που απαιτείται για την πραγματοποίηση αυτού του μέρους του ερευνητικού σχεδίου, ενδέχεται να αποδειχθεί αναγκαία η σύναψη νέας σύμβασης υποδοχής. Βάσει της εν λόγω σύμβασης υποδοχής, ο ερευνητής λαμβάνει νέο τίτλο διαμονής στο άλλο κράτος μέλος· επισημαίνει ότι είναι σκόπιμο να διευκολυνθεί και να ενισχυθεί η κινητικότητα στο εσωτερικό της ΕΕ ως μέσο βελτίωσης της ανταγωνιστικότητας σε διεθνή κλίμακα (άρθρο 13).

1.13 εκτιμά ότι η υποχρέωση που επιβάλλεται στην αρμόδια αρχή να λαμβάνει απόφαση εντός προθεσμίας 30 ημερών μετά την υποβολή της αίτησης εισδοχής ή ανανέωσης τίτλου διαμονής είναι αναγκαία για τη διασφάλιση της ταχύτητας της διαδικασίας. Η ΕΤΠ τονίζει στο πλαίσιο αυτό ότι, για λόγους ασφάλειας του δικαίου, θα πρέπει να προβλεφθούν ενιαίες και προβλέψιμες διοικητικές πρακτικές στις περιπτώσεις που πρέπει να αποφασιστεί πότε μια αίτηση πρέπει να θεωρείται περίπλοκη, δεδομένου ότι σε τέτοιες περιπτώσεις είναι δυνατή η παράταση της καθορισμένης προσθεσμίας (άρθρο 15).

Πρόταση σύστασης του Συμβουλίου για τη διευκόλυνση της εισδοχής υπηκόων τρίτων χωρών για σκοπούς επιστημονικής έρευνας στην Ευρωπαϊκή Κοινότητα

1.14 εκτιμά ότι τα μέτρα που αναφέρονται στη σύσταση είναι πολύ σημαντικά για τη σταδιακή τήρηση των υποχρεώσεων και των κανόνων που θα προκύψουν από την εφαρμογή της οδηγίας.

1.15 επισημαίνει λ.χ. τη σύσταση που αποβλέπει στην απαλλαγή των ερευνητών από την υποχρέωση άδειας εργασίας ή που προβλέπει ότι αυτή η άδεια θα τους χορηγείται αυτοδικαίως, γεγονός που θα μπορούσε να συμβάλει στην επίσπευση των προθεσμιών επεξεργασίας των φακέλων. Λαμβανομένων υπόψη των μακροπρόθεσμων και ποσοτικά σημαντικών αναγκών της Ευρωπαϊκής Ένωσης σε ερευνητές, δικαιολογείται επίσης η έκδοση άδειας εργασίας και τίτλου διαμονής περιορισμένης διάρκειας μόνο όταν αυτό επιβάλλεται για λόγους που συνδέονται με τις ανάγκες της χώρας καταγωγής (συστάσεις 1α, 1γ, 2β).

1.16 τονίζει τη σημασία της έγκαιρης συμμετοχής των ερευνητικών οργανισμών στη διαδικασία εισδοχής των ερευνητών, προκειμένου να αναπτυχθεί αμοιβαία εμπιστοσύνη και βέλτιστη συνεργασία μεταξύ των ερευνητικών οργανισμών και των αρμόδιων αρχών (σύσταση 2γ).

1.17 επιδοκιμάζει τη σύσταση που αποβλέπει στην ενθάρρυνση της οικογενειακής επανένωσης, δεδομένου ότι αυτή δεν είναι υποχρεωτική σύμφωνα με την οδηγία για την οικογενειακή επανένωση, αναγνωρίζοντας ιδίως τη δυνατότητα υποβολής αίτησης οικογενειακής ανανέωσης μετά την άφιξη σε κράτος μέλος· τονίζει επίσης τη σημασία διεκπεραίωσης εντός σύντομης προθεσμίας των αιτήσεων εισδοχής μελών της οικογένειας. Οι δυσκολίες που συνδέονται με την εισδοχή ή τη διαμονή των μελών της οικογένειας θα μπορούσαν να αποθαρρύνουν τους ερευνητές οι οποίοι επιθυμούν να μεταβούν στα κράτη μέλη (σύσταση 3α, 3β, 3δ)

Πρόταση σύστασης του Συμβουλίου για τη διευκόλυνση της χορήγησης από τα κράτη μέλη ενιαίων θεωρήσεων σύντομης διάρκειας για τους ερευνητές υπηκόους τρίτων χωρών που μετακινούνται για σκοπούς επιστημονικής έρευνας στην Ευρωπαϊκή Κοινότητα

1.18 τονίζει ότι είναι σημαντικό να χρησιμοποιούν τα κράτη μέλη ευρέως τη δυνατότητα έκδοσης θεωρήσεων για πολλαπλές εισόδους στην επικράτειά τους. Για λόγους ανταγωνισμού, θα ήταν επίσης σκόπιμο να λαμβάνεται υπόψη η διάρκεια του ερευνητικού σχεδίου κατά τον καθορισμό της διάρκειας ισχύος των θεωρήσεων. Τέτοιου είδους λύσεις πραγματιστικής φύσης αποβλέπουν στην ενίσχυση της ελκυστικότητας σε συνθήκες παγκόσμιου ανταγωνισμού (σύσταση 2).

1.19 τονίζει τη σημασία της συμμόρφωσης των κρατών μελών με τις αρχές που ορίζονται στη σύσταση με στόχο τη διευκόλυνση της κινητικότητας των ερευνητών που μετακινούνται συχνά για διαμονή σύντομης διάρκειας. Σύμφωνα με τον στόχο αυτόν, είναι σκόπιμο να ληφθεί ως υπόθεση ότι οι ερευνητές που επισκέπτονται την Ευρωπαϊκή Ένωση είναι καλόπιστοι, πράγμα που πρέπει επίσης να λαμβάνεται υπόψη σε σχέση με τις υποχρεώσεις που τους επιβάλλονται σχετικά με την προσκόμιση δικαιολογητικών προς στήριξη της αίτησης θεώρησης (σύσταση 3).

2. Οι συστάσεις της Επιτροπής των Περιφερειών (τροπολογίες)

Σύσταση 1, πρόταση οδηγίας

Αιτιολογική σκέψη 8 (σελίδα 24 του σουηδικού κειμένου)

Πρόταση της Επιτροπής | Τροπολογία της ΕΤΠ |

Η ειδική διαδικασία για τους ερευνητές στηρίζεται στη συνεργασία των ερευνητικών οργανισμών με τις αρμόδιες για τη μετανάστευση αρχές των κρατών μελών αποδίδοντάς τους κεντρικό ρόλο στη διαδικασία εισδοχής με σκοπό να διευκολυνθεί και να επιταχυνθεί η είσοδος και η διαμονή των ερευνητών τρίτων χωρών στην Κοινότητα, ενώ θα διατηρούνται τα προνόμια των κρατών μελών όσον αφορά την αστυνομία αλλοδαπών. | Η ειδική διαδικασία για τους ερευνητές στηρίζεται στη συνεργασία των ερευνητικών οργανισμών με τις αρμόδιες για τη μετανάστευση αρχές των κρατών μελών αποδίδοντάς τους κεντρικό ρόλο στη διαδικασία εισδοχής με σκοπό να διευκολυνθεί και να επιταχυνθεί η είσοδος και η διαμονή των ερευνητών τρίτων χωρών στην Κοινότητα, ενώ θα διατηρούνται τα προνόμια των κρατών μελών όσον αφορά τον έλεγχο των αλλοδαπών από την αστυνομία αλλοδαπών και άλλες αρχές. |

Αιτιολογία

Η συνεργασία των ερευνητικών οργανισμών δεν πρέπει να στερεί από τις αρμόδιες αρχές το δικαίωμα να ασκούν τα καθήκοντα που συνδέονται με την αστυνομία αλλοδαπών. Δεδομένου ότι τα καθήκοντα αυτά δεν υπάγονται αποκλειστικά στην αρμοδιότητα της αστυνομίας, είναι σκόπιμο να αναφερθεί επίσης η δραστηριότητα εποπτείας που ασκούν άλλες αρχές όσον αφορά τους αλλοδαπούς. Δεν είναι αναγκαία η εξαντλητική καταγραφή αυτών των αρχών στο εσωτερικό της Κοινότητας.

Σύσταση 2, πρόταση οδηγίας

Άρθρο 4, παράγραφος 1 (σελίδα 27 του σουηδικού κειμένου)

Πρόταση της Επιτροπής | Τροπολογία της ΕΤΠ |

Κάθε ερευνητικός οργανισμός ο οποίος επιθυμεί να υποδεχθεί ερευνητή στο πλαίσιο της διαδικασίας εισδοχής που προβλέπεται από την παρούσα οδηγία πρέπει να έχει προηγουμένως εγκριθεί προς το σκοπό αυτό από το κράτος μέλος στην επικράτεια του οποίου είναι εγκατεστημένος. | Κάθε ερευνητικός οργανισμός ο οποίος επιθυμεί να υποδεχθεί ερευνητή στο πλαίσιο της διαδικασίας εισδοχής που προβλέπεται από την παρούσα οδηγία πρέπει να έχει προηγουμένως εγκριθεί προς το σκοπό αυτό από το κράτος μέλος στην επικράτεια του οποίου είναι εγκατεστημένος. Κατά τη διαδικασία έγκρισης πρέπει να λαμβάνονται υπόψη οι περιφερειακές και τοπικές πτυχές μέσω της επιδίωξης κατάλληλων γεωγραφικών θέσεων για αυτούς τους ερευνητικούς οργανισμούς. |

Αιτιολογία

Η προσθήκη είναι αναγκαία προκειμένου να τονιστεί ότι είναι σημαντικό να λαμβάνονται επίσης υπόψη οι περιφερειακές και τοπικές απόψεις για τη σφαιρική αξιολόγηση των παραγόντων που αφορούν τη λήψη της απόφασης.

Σύσταση 3, πρόταση οδηγίας

Άρθρο 15, παράγραφος 2 (σελίδα 32 του σουηδικού κειμένου)

Πρόταση της Επιτροπής | Τροπολογία της ΕΤΠ |

Κάθε απόφαση άρνησης, τροποποίησης, μη ανανέωσης ή ανάκλησης ενός τίτλου διαμονής πρέπει να είναι δεόντως δικαιολογημένη. Η κοινοποίηση προσδιορίζει τα ένδικα μέσα τα οποία διαθέτει ο ενδιαφερόμενος καθώς και την προθεσμία εντός της οποίας μπορεί να δράσει. | Κάθε απόφαση άρνησης, τροποποίησης, μη ανανέωσης ή ανάκλησης ενός τίτλου διαμονής πρέπει να είναι δεόντως δικαιολογημένη. Η κοινοποίηση προσδιορίζει τα ένδικα μέσα τα οποία διαθέτει ο ενδιαφερόμενος καθώς και την προθεσμία εντός της οποίας μπορεί να δράσει. Η απόφαση πρέπει να συνοδεύεται από πληροφορίες σχετικά με τη διαδικασία προσφυγής, και ιδίως πληροφορίες για το περιεχόμενο της προσφυγής και τα δικαιολογητικά που πρέπει να επισυναφθούν, την προθεσμία υποβολής της προσφυγής και την αρχή στην οποία πρέπει να απευθυνθεί ο προσφεύγων. |

Αιτιολογία

Για λόγους νομικής προστασίας, μια απόφαση που αφορά τις υποχρεώσεις και τα δικαιώματα ενός ατόμου πρέπει να υποδεικνύει με απόλυτη σαφήνεια τα μέσα που μπορεί να χρησιμοποιήσει ο ενδιαφερόμενος για να προσβάλει την απόφαση.

Βρυξέλλες, 17 Νοεμβρίου 2004

Ο Πρόεδρος

της Επιτροπής των Περιφερειών

Peter Straub

[1] ΕΕ C 278 της 14.11.2002, σελ. 44

[2] ΕΕ C 73 της 26.3.2003, σελ. 13

[3] ΕΕ C 73 της 26.3.2003, σελ. 16

[4] EE C 244 της 10.10.2003, σελ. 5.

--------------------------------------------------